Verdagte vas na rooftog op plaasArgieffoto Kapt. Nkosikho Mzuku, woordvoerder van die polisie, het gesê die huisroof het in Maart op ŉ plaas in die Komga-gebied, naby Stutterheim, plaasgevind. “Die verdagtes het glo die gesin in hul huis oorval en van hul bakkie, selfone en ŉ onbekende bedrag kontant beroof,” het Mzuku gesê. Hy het gesê die polisie het die bakkie ŉ dag na die rooftog in die gebied opgespoor. “’n 20-jarige verdagte is vandag in ŉ informele nedersetting in die gebied in hegtenis geneem. Die selfone wat tydens die rooftog gesteel is, is in sy besit gevind,” het Mzuku gesê. “Die polisie is op soek na nog twee verdagtes wat by die huisroof betrokke was.” Hy het gesê die verdagte sal Maandag in die Komga-landdroshof verskyn op aanklag van huisroof.